夢江彦文
作者：李處權
朝代：宋

paragraphs: 春寒蘋末風尤勁，過雨山林都眼淨。
西江天來瀉明鏡，劈箭孤帆飛小艇。
中有丈人若冰壺，冰爲眸子玊作膚。
黄河逆流滄海枯，彷彿羡門丹丘徒。
仙風道骨何敷腴，煙霞之姿遠見揖。
弭棹芳洲招我急，野人竭蹷摳衣入。
酌之瑶丹飫瓊汁，薦以金桃露猶濕。
禦寇衣袂方泠然，岸巾笑拍洪崖肩。
交梨火棗開心田，木鑽石盤今已穿。
青鞋布襪白行纒，游戯人間五百年。